Suvi on küll puhkuste aeg, aga teinekord võib juhtuda, et just siis tehakse karjäärimuutus või leitakse endale uus töö. Kas teame töövestlusele minnes või lepingut koostades, millised on töövõtja õigused või kuidas vältida väga kahjulikke või isegi seadusevastaseid töölepinguid? Tööinspektsiooni kampaaniast "Märka ohu märke" räägib "Vikerhommikus" kell 7.35 Tööinspektsiooni nõustamisjurist Ene Olle.
Sukeldumisklubi Maremark Tartu haru koostöös Tartu linnaga korraldab kolmapäeval Emajõe põhja ja kallaste koristustalgud ujuvbaari Naiiv ümbruses ja vastaskaldal. Emajõe põhja on koristatud juba kuus aastat, varem on koristustalgud toimunud ka Raadi järves. MiIllist saaki oodata ja kas siseveekogude koristamine ongi lõputu töö, ütleb kell 8.15 Sukeldumisklubi Maremark instruktor Alo Toom.
Vilniuses toimuva NATO tippkohtumise eel ütles peaminister Kaja Kallas, et Eesti jaoks on väga tähtis, et NATO heidutus ja kollekiivkaitse oleks tugev nii täna kui tulevikus. Oodatakse ka, et tippkohtumisel kiidetaks heaks uued kaitseplaanid, mis oleksid tagatud vägede ja võimetega. Kas ja kuidas teisipäeval tehtud otsused neile ootustele vastavad, analüüsib kell 8.40 julgeolekuekspert Meelis Oidsalu.
Narva kunstiresidentuur NART ja Eesti Lastekirjanduse Keskus (ELK) kuulutavad välja võistluse Narva lastekirjanduse residentuurile. Residentuuriga kaasneb stipendium, mille toel sünnib kohalikust kultuuripärandist, inimestest ja ajaloost inspireeritud raamatu käsikiri ja/või illustratsioonid. Kandideerida võivad nii lastekirjanikud kui ka illustraatorid meilt ja mujalt. Narva kunstiresidentuuri juht Johanna Rannula kõneleb kell 9.20 kõigest lähemalt.